Huskyt eivät välttämättä tarvitse lunta tuottaakseen matkailuelämyksiä. Kuvituskuva. Kuva: Esa Ylijaasko

Pitääkö matkailussa keksiä jatkuvasti jotain ihan uutta ja jännää, vai riittäisikö joskus hyvin yksinkertainen matkailutuote tuottamaan huippuelämyksen?

Näyttää riittävän, kun arvostetun brittilehden The Guardianin kirjoittajat pääsivät valitsemaan tämän vuoden parhaat matkailulöydöt.

Listalle pääsi myös Lappi, mutta tavanomaisesta poikkeavalla ohjelmanumerolla. Kun britit ovat yleensä nauttineet poro- ja koirakyydeistä, lumesta, kelkkailusta ja revontulista, on uusi matkailulöytö tähän nähden yllättävä arkisuudellaan. Rachel Dixon kertoo, että "hauskinta koko vuonna" oli ulkoilla koirien kanssa Muoniossa ja vieläpä lumettomaan aikaan.

– Tämä ei ollut mikään vanha koirakävely, vaan pirteä husky-vaellus läpi Suomen Lapin metsämaiseman. Ennen kun lumi tulee maahan ja valjakkoajelut alkavat, matkailijat voivat ulkoiluttaa koiria jalkaisin. Oli ruska, kahden viikon mittainen jakso Lapissa, kun syksyn värit ovat kirkkaimmillaan, Dixon kertoo.

Kirjoittaja liikkui matkailuyritys Harrinivan Kuiska-nimisen koiran kanssa. Yrityksen nettisivuilla kerrotaan, että huskyvaelluksia tehdään Torassiepin maisemissa.

Dixon kuvailee kävelyä rauhalliseksi – ennen kuin koirat menivät räpiköimään ojaan.

Dixon muistutti lopuksi, että huskyjen kanssa pääsee ulkoilemaan myös Isossa-Britannissa.